KOMISIJOS DIREKTYVA 2005/79/EB
2005 m. lapkričio 18 d.
iš dalies keičianti Direktyvą 2002/72/EB dėl plastikinių medžiagų ir gaminių, galinčių liestis su maisto produktais
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. spalio 27 d. Europos Parlamento ir Tarybos reglamentą (EB) Nr. 1935/2004 dėl žaliavų ir gaminių, skirtų liestis su maistu, ir panaikinantį Direktyvas 80/590/EEB ir 89/109/EEB (1), ypač į jo 5 straipsnio 2 dalį,
pasikonsultavusi su Europos maisto saugos tarnyba,
kadangi:
(1)
Komisijos direktyva 2002/72/EB (2) nustatomas monomerų ir kitų pradinių medžiagų, kurios gali būti naudojamos plastikinėms medžiagoms ir prekėms gaminti, sąrašas. Remiantis nauja informacija, susijusia su tokių medžiagų rizikos įvertinimu, kai kurie monomerai yra patvirtinti laikinai nacionaliniu lygmeniu, o toje direktyvoje leistini nauji monomerai įtraukiami į Bendrijos sąrašą.
(2)
Direktyvoje 2002/72/EB taip pat pateikiamas negalutinis priedų sąrašas, kuris gali būti naudojamas gaminant plastiko medžiagas ir prekes. Šis sąrašas turi būti iš dalies pakeistas įtraukiant kitus Europos maisto saugos tarnybos (toliau - tarnyba) įvertintus priedus.
(3)
Remiantis nauja turima informacija, turi būti pakeisti Bendrijos lygmeniu nustatyti apribojimai kai kurioms medžiagoms. Tarnyba ypač rekomenduoja sumažinti epoksidinto sojos aliejaus (ESBO) specifinį migracijos lygį tos medžiagos turinčiose polivinilchlorido (PVC) tarpinėse, naudojamose stikliniams indams su kūdikiams ir vyresniems vaikams skirtais mišiniais arba su perdirbtais grūdiniais maisto produktais ir kūdikiams bei mažiems vaikams skirtu maistu uždaryti. Iš tikro, tarnyba pažymėjo, kad vaikams nuolat vartojant tokį maistą, gali būti viršytos prekybos apsaugos priemonių (PAP) normos. Todėl ESBO specifinis migracijos lygis konkrečiai šiais atvejais yra sumažinamas nuo 60 iki 30 mg 1 kg maisto arba maisto pakaitalo, o visais kitais atvejais išlieka nepakitęs.
(4)
Suteikiamas pereinamasis laikotarpis dėl polivinilchlorido (PVC) tarpinių, kurių sudėtyje yra epoksidinto sojos aliejaus, naudojamo stikliniams indams su maisto produktais uždaryti iki 2006 m. lapkričio 19 d.
(5)
Todėl reikėtų atitinkamai iš dalies pakeisti Direktyvą 2002/72/EB.
(6)
Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 2002/72/EB II, III, V ir VI priedai iš dalies keičiami pagal šios direktyvos I-IV priedus.
2 straipsnis
Polivinilchlorido (PVC) tarpinės, kurių sudėtyje yra epoksidinto sojos aliejaus (Direktyvos 2002/72/EB III priedo A skirsnyje pateikiamas nuorodos numeris 88640), kurios yra naudojamos stikliniams indams su kūdikiams ir vyresniems vaikams skirtais mišiniais, kaip nurodyta Komisijos direktyvoje 91/321/EEB (3), arba su perdirbtais grūdiniais maisto produktais ir kūdikiams bei mažiems vaikams skirtu maistu, kaip nurodyta Komisijos direktyvoje 96/5/EB (4), uždaryti, panaudotos iki 2006 m. lapkričio 19 d., ir kurios nepažeidžia Direktyvos 2002/72/EB su pakeitimais, padarytais Direktyva 2004/19/EB, III priedo A skirsnyje nurodytų apribojimų ir (arba) atitinka tame skirsnyje nurodytas specifikacijas, gali toliau būti teikiamos rinkai, jei ant medžiagų ir prekių yra nurodoma supylimo į indą data.
Vietoj supylimo į indą datos gali būti nurodyta kita informacija, jei šioji leidžia nustatyti supylimo į indą datą. Kompetetingoms institucijoms arba bet kuriam už šios direktyvos reikalavimų taikymą atsakingam asmeniui pareikalavus turi būti nurodyta produkto supylimo į indą data.
Pirma ir antra pastraipa taikomos nepažeidžiant Europos Parlamento ir Tarybos direktyvos 2000/13/EB (5).
3 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2006 m. lapkričio 19 d., įgyvendina šią direktyvą. Jos nedelsdamos pateikia Komisijai tų nuostatų tekstus bei tų nuostatų ir šios direktyvos koreliacijos lentelę.
Šias nuostatas jos taiko taip, kad būtų:
a)
leidžiama prekiauti plastiko medžiagomis ir prekėmis, kurios gali liestis su maisto produktais ir kurios atitinka šią direktyvą, nuo 2006 m. lapkričio 19 d.;
b)
draudžiama prekiauti ir importuoti į Bendriją plastiko medžiagas ir prekes, kurios gali liestis su maisto produktais ir kurios neatitinka šios direktyvos, nuo 2007 m. lapkričio 19 d.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų pagrindinių nacionalinės teisės aktų nuostatų tekstus.
4 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2005 m. lapkričio 18 d.